
Minciuna 22 iunie 1941 

Conform istoriei lor unice, în sensul că istoria predată de ei nu se regăseşte 
decât în propriile lor manuale, ruşii au să ne reproşeze nouă multe, enorm 
de multe, să ne împroaşte cu noroi şi să ne facă în toate felurile cu putinţă, 
dar cele mai multe reproşuri, chiar şi astăzi, se leagă de o dată specială: 22 
iunie 1941. Pentru ruşi şi istoria lor, este ziua în care fasciştii români, 
alături de cei germani, fără motiv şi provocare, au atacat mişeleşte paşnica 
şi liniştita Uniune Sovietică. Pe acest motiv am fost ocupaţi, jefuiţi, înrobiţi, 
transformaţi în colonie rusească, obligaţi la plata a imense despăgubiri de 
război, jefuiţi de tot ce aveam, mult peste aceste despăgubiri, împuşcaţi, 
asasinaţi, deportaţi, închişi, elitele exterminate în temniţe şi lagăre, ni s-a 
distrus ţara, economia, cultura, patrimoniul, moravurile, toate acestea 
pentru că am atacat mişeleşte Uniunea Sovietică la 22 iunie 1941. Inclusiv 
astăzi, la 71 de ani de atunci, ruşii ne-o reproşează cu furie, strângând 
pumnii şi proferând injurii în toate mediile, inclusiv pe internet. Dar oare 
chiar aşa să fi fost? 

Istoriografia rusă şi ruşii în general uită câteva aspecte deosebit de 
importante. în primul rând, timp de aproape doi ani de zile au fost cei mai 
buni aliaţi cu parşivii de germani, împreună au decis soarta estului 
european prin pactul Ribbentrop-Molotov, împreună şi-au împărţit prada, 
împreună au împărţit Polonia, Stalin l-a felicitat pe Hitler pentru victoria 
împotriva Franţei, iar URSS era principalul furnizor de materii prime 
pentru industria germană, în acelaşi timp, instructori germani pregăteau 
armata rusă. O alianţă şi o frăţie de arme deosebit de strânsă, dovedită cu 
prisosinţă încă din septembrie 1939, atunci când oficial s-a declanşat al 
doilea război mondial. La exact o săptămână de la semnarea pactului 
Ribbentrop-Molotov (23 august 1939) cu anexele sale secrete, destăinuite 
abia după sfârşitul războiului, Germania hitleristă atacă Polonia la 1 
septembrie 1939. Polonezii sunt înfrânţi, dar la 17 septembrie sovieticii 
pătrund şi ei în Polonia şi ocupă aproape jumătate din teritoriul ei, conform 
înţelegerii prealabile dintre Hitler şi Stalin. Linia de demarcaţie trece prin 
Brest, oraş care a făcut de curând subiectul unui film rusesc despre 
rezistenţa eroică a garnizoanei sovietice de aici contra invadatorilor 
germani în iunie 1941. Dar în acest film de propagandă nu se spune nicăieri 
cum au ajuns sovieticii să stăpânească acest oraş, ci doar despre eroismul 
apărătorilor patriei (!) care au luptat aproape până la unul contra 
invadatorilor hitlerişti. întreb, care patrie, din moment ce Brestul era în 
Polonia ocupată de sovietici în complicitate cu aliaţii lor germani? Dar 


istoria ruso-sovietică trece foarte uşor peste aceste amănunte considerate 
neesentiale. 

La fel trece şi peste un alt amănunt considerat de ei neimportant, respectiv 
motivul intrării noastre în războiul împotriva lor, crima noastră de neiertat, 
participarea la agresiunea nazistă contra paşnicei Uniuni Sovietice, 
bastionul păcii pe pământ. Desigur, istoricii ruşi trec foarte rapid cu 
vederea motivaţiile noastre, nici nu le iau în considerare, pentru ei 
agresiunile sovietice din anii 1939-1940 sunt doar acţiuni de apărare, 
edificarea unui spaţiu defensiv perfect justificat, ei nu sunt agresori, ei doar 
doreau să se apere în eventualitatea unei agresiuni a forţelor imperialiste. 
Pentru asta au declanşat un război împotriva Finlandei (vezi Finlanda şi 
România în război, asemănări şi deosebiri (II)), pentru asta au ocupat ţările 
baltice şi pentru asta au ocupat Basarabia şi nordul Bucovinei. Pentru orice 
om cu scaun la cap acestea sunt agresiuni, mai puţin pentru istoricii ruşi, 
pentru ei sunt doar măsuri defensive, eventual de eliberare. împotriva cui, 
din moment ce în acea perioadă Germania şi URSS erau aliaţi? Dacă se 
pregăteau de apărare contra Germaniei, de ce URSS era principalul furnizor 
de materii prime pentru industria germană, inclusiv pentru cea de război, 
chiar în acea perioadă? 

întrebări fără răspuns, dar totuşi răspunsurile au început să apară, trezind 
reacţii dure la nivelul Rusiei, inclusiv acuzaţii de mistificare a adevărului 
istoric şi lipsă de respect pentru milioanele de ruşi morţi pentru apărarea 
patriei. O altă întrebare, sutele de mii de morţi în războiul contra Finlandei 
au căzut tot pentru apărarea patriei? Atunci zecile de mii de morţi 



finlandezi pentru ce au căzut? Istoricii ruşi nu au oferit un răspuns credibil 
la aceste întrebări, dar istoria nu este un monopol rusesc, mai sunt şi alţii 
care să-şi dea cu părerea. Iar reacţiile au început să apară, mai timid, dar 
totuşi suficient de zguduitoare încât să cutremure din temelii edificiul 
minciunii construit cu atâta trudă de istoricii sovietici şi continuat pe mai 
departe de cei ruşi după 1991. 

Dau un singur exemplu despre felul în care lucrează istoriografia ruso- 
sovietică, referitor la chestiunea Basarabiei. Ni se spune în disputele 
istorice că Rusia a luat Basarabia în 1812 de la Moldova, nu de la România, 
care apare pe hartă abia în 1859. După acest raţionament, oricum, suntem 
mai vechi decât Italia, apărută ca stat în 1861, doi ani mai târziu, sau decât 
Germania apărută pe hartă în 1871, 12 ani mai târziu. Argumentul este 
penibil, dovedit chiar de către sovietici sau ruşi, cu ocazia ultimatumului 
din 26 iunie 1940. Să vedem ce spune acest ultimatum din 26 iunie 1940: 
„în anul 1918, România, folosindu-se de slăbiciunea militară a Rusiei, a 
desfăcut de la Uniunea Sovietică o parte din teritoriul ei, Basarabia, călcând 
prin aceasta unitatea seculară a Basarabiei, populată în principal cu 
ucraineni, cu Republica Sovietică Ucraineană.” Trecând peste falsul istoric 
clar al populării Basarabiei în principal cu ucraineni, care şi după şaptezeci 
de ani de deportări, asasinate şi colonizări cu populaţie alogenă, ucrainenii 
şi ruşii tot sunt în minoritate absolută, aflăm că ni se reproşează că am luat 
în 1918 Basarabia de la Uniunea Sovietică. Care Uniune Sovietică, din 
moment ce aceasta apărea pe hartă abia în 1924? Deci argumentele ruseşti 
sunt valabile doar intr-un singur sens, cel favorabil lor, desigur. 

Ipocrizia rusească în acest caz este strigătoare la cer. Adică ei sunt perfecţi 
justificaţi că au luat Basarabia de la Moldova şi acum o cere România, care 
nu exista atunci, dar sunt la fel de justificaţi ca Uniunea Sovietică să ceară 
înapoi Basarabia în 1940, pe care România a luat-o de la Rusia în 1918, 
atunci când Uniunea Sovietică nu exista. în plus, Bucovina de Nord, pe care 
Rusia sau URSS n-au stăpânit-o niciodată, era cerută ca o „compensaţie” 
pentru ocuparea Basarabiei timp de 22 de ani! 

Sunt multe lucruri care nu se leagă şi pe care istoriografia ruso-sovietică le 
ţine ascunse. Toate ţările participante la al doilea război mondial şi-au 
desecretizat în cea mai mare parte arhivele, orice cercetător poate face o 
cerere şi să le studieze. Toate, mai puţin una, Uniunea Sovietică şi apoi 
Rusia, deşi au trecut aproape şaptezeci de ani de la încheierea celui de-al 
doilea război mondial. Astfel, la ei încă totul este secret. Dar ce păzesc ruşii 
cu atâta cerbicie, de nu lasă pe nimeni să se apropie de marile secrete. 
Răspunsul este foarte clar, nu vor să se afle adevărul, care ar putea schimba 


total percepţia lumii asupra evenimentelor ce au precedat cel de-al doilea 
război mondial. 

Dar în această secretomanie, asemănătoare cu păpuşile ruseşti Matrioşca, 
au început să apară primele fisuri, dar în interior este o altă păpuşă, un alt 
înveliş de secrete, păzit cu şi mai mare cerbicie de autorităţi şi istorici ruşi, 
care urgent găsesc alte explicaţii şi în paralel aruncă cu invective asupra 
celor care încearcă să ridice vălul. 

Mici tentative au mai fost, întrebări fără răspuns şi altele. Dar primul care a 
rupt vălul a fost un fost agent GRU sovietic, Vladimir Rezun, care a defectat 
în vest la sfârşitul deceniului opt al secolului trecut. Se pare că ar4 fi lucrat 
şi pe la arhivele GRU, din moment ce a ştiut ce să pună cap la cap, şi a 
făcut-o destul de bine. Nu a folosit în cărţile sale, publicate sub 
pseudonimul Victor Suvorov, decât surse oficiale, memorii ale generalilor, 
dări de seamă publicate de către istoriografia comunistă. Dar a ştiut ce să 
caute, a ştiut să le adune şi să descrie. Cărţile sale au devenit rapid 
bestselleruri mondiale şi au stârnit un val uriaş de reacţii, (la bibliografie 
voi trece inclusiv linkurile la cele disponibile online) dar mai ales de 
invective din partea istoricilor ruşi. Fără precedent, autorităţile ruse au 
permis accesul restricţionat şi selectat unor istorici occidentali la arhive 
(doar la unele documente şi doar unor istorici) doar ca să le poată servi 
acestora muniţie ca să-l contracareze pe Rezun-Suvorov. Istoricii 
occidentali, ameninţaţi de devalorizarea muncii lor, din moment ce ei nu au 
fost capabili să înţeleagă ce s-a întâmplat în acea perioadă, au încercat să-l 
ignore, dar el nu a mai putut fi ignorat. A deschis un drum pe care au 
început şi alţii să cerceteze, descoperind şi mai multe documente şi 
evenimente care confirmă cele scrise de Suvorov. Unul dintre aceştia este 
Mark Solonin, care merge mai departe decât Suvorov, şi mai amănunţit, cu 
mult mai multe date şi cifre. Deja dovezile adunate sunt zdrobitoare. 

Cea mai mare mistificare din istorie 

Istoriografia ruso-sovietică ne-a învăţat zeci de ani despre agresiunea 
nazistă din 1941, când poporul sovietic paşnic a fost totalmente surprins de 
agresiunea nazistă germană la care s-au alăturat şi alţii, inclusiv românii. 
Firul roşu al tuturor justificărilor este faptul că URSS era o ţară paşnică, 
neînarmată şi nepregătită, a avut prea puţin timp pentru a se pregăti 
împotriva lui Hitler. Dar hai să vorbim puţin despre paşnica Uniune 
Sovietică, trecând peste faptul că această paşnică ţară a ocupat până atunci 
o bucată din Finlanda, din România, din Polonia şi pe de-a întregul ţările 
baltice. între timp, la fel de paşnic, îşi rezolva problemele din Asia cu 
japonezii în Mongolia, prin bătălia de la Halhin Gol, unde generalul Jukov 


punea în practică blietzkriegul încă din 1939, înainte de semnarea pactului 
Ribbentrop-Molotov, cu mult înainte de a fi cunoscut şi numit aşa de către 
armata germană. 

Dar ce făcea paşnica Uniune Sovietică încă din timp de pace? Fabricile de 
armament lucrau în trei schimburi, producând tancuri, avioane, blindate, 
încă cu mult timp înainte de a se declanşa al doilea război mondial. 
Desigur, pentru a se apăra, vor spune scepticii. Tot pentru a se apăra, 
producea avioane, tunuri, vehicule militare, tot pentru a se apăra în 1941 
URSS avea cele mai multe trupe de paraşutişti din lume, mai multe decât 
toate statele la un loc. Bine, bine, tot cu scop defensiv. Ciudat, dar 
paraşutiştii sunt trupe cu rol strict ofensiv, rolul lor este de desant în 
adâncimea dispozitivului inamic, unde să deregleze aprovizionarea, 
comunicaţiile şi să asigure prin asta avansul ofensivei proprii. Aşa s-a 
petrecut în toată istoria militară, de la ofensiva germană din vest la Creta şi 
operaţiunea Overlord. Nicăieri nu au fost folosiţi paraşutişti în defensivă 
conform scopului şi pregătirii lor, ci doar ca şi simpli infanterişti. Dacă 
Uniunea Sovietică dorea doar să se apere, de ce a investit atât în pregătirea 
paraşutiştilor, în loc să-i facă simplu infanterişti? 

Mai departe, Germania a început războiul împotriva URSS cu circa 3500 de 
tancuri, majoritatea Panzer-I, II şi III, mai existau doar câteva Panzer-IV. 
în schimb, URSS, doar pe linia de front avea circa 10000 de tancuri (zece 
mii), mai multe decât toate celelalte state ale lumii luate la un loc. Spre 
comparaţie, SUA aveau în 1940 circa patru sute de tancuri. De unde au 
apărut acestea, cum se face că aveau pe front deja de trei ori mai multe 
tancuri decât germanii agresivi? în câţi ani au putut fi produse aceste 
tancuri, iar dacă tot au fost produse, cu ce scop? Nu cumva URSS se 
pregătea de război cu mult înainte ca lui Hitler să-i treacă prin cap să atace 
Rusia Sovietică? Istoricii ruşi sar ca arşi, justificând că majoritatea acestor 
tancuri erau învechite, slabe calitativ. Desigur, învechite şi slabe calitativ, 
dar comparabil cu ce? Mai învechite şi mai slabe calitativ ca şi alte tancuri 
din dotarea sovietică, respectiv T-35 şi KV. Dar comparabil cu cele inamice, 
împotriva cărora trebuiau să stea faţă în faţă? Adevărul este că cele mai 
vechi şi mai slabe tancuri sovietice, T-26, erau net superioare tuturor 
tancurilor germane din anul 1941! Mai putem vorbi de cele 70 (şaptezeci) 
de tancuri Renault din primul război mondial aflate în dotarea singurei 
divizii blindate din armata română? în timp ce în armata sovietică se aflau 
61 (şaizeci şi una) de divizii blindate, a căror dotare era net superioară în 
tancuri şi vehicule blindate, atât cantitativ, cât şi calitativ, decât oricare 
divizie blindată germană? Culmea, acest raport se păstrează şi la capitolul 
aviaţie, atât cea de vânătoare, cât şi de bombardament, la artilerie de toate 


calibrele, precum şi la soldaţi, deoarece mobilizarea trupelor sovietice 
începuse cu câteva luni înainte, iar trupele erau concentrate la frontiera 
comună cu Germania şi România. în primul război mondial, mobilizarea, 
sau începutul mobilizării echivala cu un act de război, în august 1914, odată 
ce germanii începuseră mobilizarea, i s-a spus kaiserului că procesul este 
inevitabil, nu mai poate fi oprit, deja trupele sunt în drum spre unităţi, 
înarmate şi pregătite de luptă. 

Dar să vorbim puţin de desfăşurarea de trupe. Există o mare diferenţă între 
un dispozitiv defensiv, când vrei să te aperi, şi unul ofensiv, când vrei să 
ataci. O armată care se apără, sau care are intenţia să o facă, îşi desfăşoară 
trupele în dispozitiv defensiv, eşalonându-le în adâncimea teritoriului 
propriu, îngropându-le în tranşee, adăposturi şi cazemate, în aşa fel încât 
şocul iniţial al atacului inamic să fie absorbit de valurile succesive de 
apărători, măcinând trupele invadatoare, care apoi ar urma să fie 
contraatacate de trupele din rezerva strategică, care le-ar manevra, 
înconjura, captura sau arunca dincolo de graniţă. Tancurile, armă prin 
excelenţă ofensivă, trebuie dispuse mai în spate, gata de contraatac în 
punctele ce se vor dovedi mai slabe sau acolo unde apar goluri în atacul 
advers. Avioanele, la fel, în aerodromurile din adâncime, în aşa fel încât să 
poată ataca atacatorul ce pătrunde pe teritoriul propriu, dar menţinând 
bazele în afara razei sale de acţiune. în schimb, un atacator trebuie să se 
concentreze cât mai aproape de graniţă, în aşa fel încât să poată declanşa 
ofensiva cu maxim de trupe în prima linie pentru a spulbera apărarea, 
tancurilor revenindu-le rolul de armă de şoc. Aviaţia mutată cât mai 
aproape de graniţă, în aşa fel încât să poată executa raiduri cât mai departe 
în adâncimea teritoriului inamic, paralizând comunicaţiile şi 
aprovizionările inamice. 

Dar cum era desfăşurată armata sovietică în iunie 1941? în dispozitiv 
defensiv cumva, conform teoriei Uniunii Sovietice paşnice? Nici vorbă, în 
dispozitiv ofensiv, cu toate trupele pe graniţă, cu un număr de câteva ori 
mai mare în tancuri, avioane, artilerie, efective şi toate celelalte. Ambele 
armate, şi cea germană, şi cea sovietică, erau gata de atac. Diferenţa a fost 
că germanii au atacat primii, surprinzând armata sovietică masată pe 
graniţă, străpungând linia lor în câteva puncte şi apoi înconjurând-o în aşa 
numitele „cazane” şi distrugând-o. Dacă sovieticii atacau primii, rezultatul 
ar fi fost acelaşi, dar de partea cealaltă. 

Este clar că Stalin dorea să-l atace pe Hitler, numai că acesta i-a luat-o 
înainte. Recomand celor interesaţi să citească cărţile lui Victor Suvorov 

(Vladimir Rezun), nu sunt lungi, cam o sută de pagini fiecare, dar sunt pline 
de dezvăluiri din actele oficiale sovietice sau din memoriile veteranilor şi, 


cel mai important, sunt uşor de înţeles de către toţi. Vă asigur că multe idei 
şi axiome vă vor fi zdruncinate, măcar pentru asta merită efortul. Eu nu am 
făcut decât o scurtă expunere a unor aspecte controversate, dar este mai 
nimic faţă de datele cuprinse în aceste cărţi. 

22 iunie 1941 şi România 

Dar aş vrea să revin puţin la poziţia României, prinsă în vâltoarea acestor 
evenimente cataclismice din 1941. Pentru noi, spre deosebire de germani şi 
sovietici, participarea la al doilea război mondial se înscrie în continuarea 
primului război mondial, atunci am luptat pentru reîntregirea neamului, la 
fel şi în al doilea. Nu am luptat pentru Stalin sau pentru Hitler, pentru sau 
împotriva comunismului, am luptat doar pentru ţara noastră, pentru 
neamul românesc. 

Am pornit la 22 iunie 1941 împotriva Uniunii Sovietice pentru a ne 
recupera Basarabia şi Bucovina de Nord, şi am fi pornit mai târziu pentru 
recuperarea Ardealului de Nord, indiferent de cursul care l-ar fi luat 
războiul. Am luptat doar pentru ce este al nostru şi nimic mai mult, iar toţi 
românii căzuţi în acest război au luptat pentru patrie, la fel ca şi înaintaşii 
lor la Turtucaia, Jiu, Oituz sau Mărăşeşti. Ni s-a reproşat că nu ne-am oprit 
la Nistru, dar am răspuns deja la această acuzaţie în Ne puteam opri pe 
Nistm? 

Dar ca să vedem împotriva cui am luptat începând cu 22 iunie 1941, să 
vedem ce forţe aveam în faţă, deoarece de aici putem găsi şi logica din 
spatele gândirii lui Stalin. 

De-a lungul Prutului, în partea sudică a Grupului de Armate Sud condus 
de feldmareşalul Gerd von Rundstedt, Armatele 3 şi 4 române, 
intercalând Armata 11 germană, aşteptau faţă în faţă cu Armatele 9 
(general-colonel T. Cerevicenko) şi 12 sovietice (general-locotenent P.G. 
Ponedelin). Ulterior, primei armate i se trimite în ajutor Armata 18 



(general-locotenent A. K. Simrnov) din Districtul Militar Moscova. 
Sovieticii, pe poziţii ofensive, aveau dispuse între Prut şi Nistru opt 
grupuri de armată, dintre care trei mecanizate, cu circa 20-24 mari 
unităţi de infanterie, mecanizate, tancuri, toate în componenţa Frontului 
de Sud al Armatei Roşii. Poziţiile ofensive ale sovieticilor nu lăsau dubii cu 
privire la intenţiile lor viitoare, de forţare a Porţii Focşanilor spre a 
pătrunde şi ocupa zonele petroliere ale Ploieştilor. 

Armata a 4-a română (general corp de armată Nicolae Ciupercă) se afla 
desfăşurată de la sud-est de Iaşi (Comarna) până la confluenţa Prutului 
cu Dunărea (front de 200 km), la nordul ei era dispusă Armata a 11-a 
germană (general-colonel Eugen von Schobert) pe un front de circa 150 
km, iar în continuarea acesteia din urmă, de-a lungul graniţei trasate de 
Molotov, de la Seletin la Ripiceni, pe un front de circa 130 km, Armata a 3- 
a română (general corp de armată Petre Dumitrescu), toate formând 
împreună Grupul de armate "General Antonescu”. 

Am citat din romanul Sânge pe Nistru, a cărui acţiune se petrece în 
viitor, dar era necesară o scurtă paralelă trecut-viitor. Dar să vedem câte 
ceva despre Armata a 9-a sovietică. Aceasta nu era o armată oarecare, ci cea 
mai puternică armată din armata sovietică, iar în spatele ei se afla Armata a 
16-a, a doua armată ca şi forţă din întreaga armată sovietică. De ce? De ce 
împotriva României şi nu împotriva Germaniei. Explicaţia este deosebit de 
simplă. Pentru a îngenunchea armata germană după o primă lovitură 
devastatoare a sovieticilor, era esenţial să li se taie sursa principală de 
petrol, respectiv petrolul românesc din Valea Prahovei. Lipsită de petrol, 
armata germană nu se mai putea mişca, până la urmă acesta a fost şi scopul 
bombardamentelor anglo-americane asupra rafinăriilor şi câmpurilor 
petroliere din 1943-1944. Un atac rapid, în forţă, al celei mai puternice 
armate sovietice, urmată în al doilea eşalon de a doua armată sovietică ca şi 
forţă, ar fi asigurat ocuparea rapidă a zonei petroliere româneşti lăsând 
armata germană în pană de combustibil. Apoi tancurile sovietice ar fi intrat 
în Berlin, apoi în Paris, deoarece armata franceză nu mai exista fiind 
distrusă de germani cu un an înainte. Cam acesta era rolul rezervat nouă de 
Stalin. 

Un mic exemplu. La 4 iunie 1967 Israelul declanşează un atac aerian masiv 
împotriva vecinilor săi, Egiptul, Siria şi Iordania. Avioanele israeliene 
distrug în proporţie de peste 75% aviaţia militară a celor trei state. De ce? 
Cele trei state arabe concentraseră la graniţa cu Israelul puternice forţe 
terestre însoţite de blindate, egiptenii blocaseră portul izraelian Eilat şi 
ceruseră retragerea căştilor ONU (s-au retras rapid) ce stăteau ca şi tampon 
între cele două armate. A urmat bătălia terestră, în şase zile, lipsiţi de 


aviaţie, arabii au pierdut războiul. Atacul israelian a fost un atac preventiv, 
chiar preşedintele Nasser al Egiptului a recunoscut că intenţiona să atace 
Israelul. 

La fel, putem numi fără îndoială actul nostru de la 22 iunie 1941 drept atac 
preventiv. Nici măcar atac justificat, de recuperare a teritoriilor noastre 
istorice, ci atac preventiv, iar războiul nostru în Est drept război preventiv. 
Iar toate datele care continuă să apară confirmă acest lucru, tot mai mulţi 
istorici sunt de acord că trebuie reconsiderate multe aspecte din al doilea 
război mondial. Singurii care se încăpăţânează să susţină contrariul, dar 
fără să deschidă arhivele, sunt istoricii ruşi, şi o vor face în continuare, 
deoarece au multe, foarte multe, de ascuns. Dar treptat, încet, adevărul iese 
la iveală, trebuie doar puţină răbdare. 

